Εκδρομή στην Αθήνα

 Στις 17 Μαρτίου 2016 η Τρίτη Γυμνασίου με την συνεργασία των καθηγητριών κα Σιώμου Στ. , κα Σπανού Ε. κα Βαϊοπούλου Γ. , κα Παπαβασιλείου Α. και κα Πυρώτη Χ. πραγματοποίησε την εκπαιδευτική της εκδρομή στην Αθήνα. Ο σκοπός της ήταν να επισκεφτούμε τη Βουλή των Ελλήνων , το νέο αρχαιολογικό Μουσείο και τον λόφο της Ακρόπολης .

Ξεκινήσαμε το ταξίδι μας την Πέμπτη το πρωί ανυπομονώντας να φτάσουμε στον προορισμό μας. Σ΄όλο το ταξίδι μας συνόδευε το συναίσθημα της χαράς .

Μετά από έξι ώρες διαδρομής φτάσαμε στο κέντρο της Αθήνας. Διασχίζοντάς το παρατηρούσαμε το πλήθος του κόσμου που κυκλοφορούσε στους δρόμους. Εντύπωση μας προκάλεσε το γεγονός ότι προέρχονταν από διαφορετικές χώρες και εθνικότητες. Μετά από λίγη ώρα φτάσαμε στο ξενοδοχείο όπου και τακτοποιηθήκαμε.

 Το απόγευμα επισκεφτήκαμε τη Βουλή και όλοι μας ανυπομονούσαμε να δούμε τους εσωτερικούς χώρους της και ιδιαίτερα την αίθουσα της ολομέλειας, την οποία βλέπουμε και στην τηλεόραση. Ενημερωθήκαμε για την ιστορία και τη λειτουργία του Κοινοβουλίου. Μετά την ξενάγηση στη Βουλή, επιστρέφοντας προς το ξενοδοχείο, είδαμε και θαυμάσαμε το Πανεπιστήμιο Αθηνών και την Ακαδημία Αθηνών. Το βράδυ παρακολουθήσαμε μία υπέροχη θεατρική παράσταση που μας χάρισε πολύ γέλιο.

 Την επόμενη μέρα , μετά από ένα πλούσιο και εξαιρετικό πρωινό στο ξενοδοχείο, κατευθυνθήκαμε στο μουσείο της Ακρόπολης. Μόλις φτάσαμε εκεί , δύο ξεναγοί ανέλαβαν την ξενάγηση μας στο εσωτερικό του κτηρίου. Είχαμε τη μοναδική ευκαιρία να θαυμάσουμε εντυπωσιακά αγάλματα, αγγεία αλλά και διάφορα άλλα εκθέματα. Μας εντυπωσίασε η αρχιτεκτονική του Μουσείου , τα υλικά κατασκευής του αλλά και η υπέροχη θέα του προς τον λόφο της Ακρόπολης, όπου δέσποζαν τα μεγαλοπρεπή κτίσματα που τον στόλιζαν. Αφού τελείωσε η ξενάγηση μας, ανεβήκαμε στον λόφο της Ακρόπολης, όπου και απολαύσαμε από κοντά τα επιτεύγματα των αρχαίων προγόνων .

Όταν ολοκληρώσαμε το πρόγραμμα των ξεναγήσεων μας, κατευθυνθήκαμε προς την Αρχαία Αγορά, το Μοναστηράκι και την οδό Ερμού.

Μετά από μια ολιγόωρη περιήγηση στο κέντρο της Αθήνας, ήμασταν έτοιμοι για το ταξίδι της επιστροφής , γεμάτοι από πολύ ωραίες αναμνήσεις και πλούσια συναισθήματα.

Οι μαθήτριες και μαθητές της Γ’ Γυμνασίου

Λαϊάκη Ειρήνη

Λαϊάκη Μαρία

Μπετσιμέα Παυλίνα

Ντινόπουλος Γιώργος